लोगों में नहीं बांटा राशन, घर में मिला सरकारी गेहूं
राक्सेड़ागांव के कार्डधारकों को तीन माह से गेहूं नहीं मिल रहा। गुस्साए लोगों ने खाद्य आपूर्ति विभाग डिपो होल्डर के खिलाफ हंगामा कर दिया। आरोप है कि डिपो होल्डर ने पात्र लोगों को गेहूं नहीं दिया। उसने एक निजी मकान में सरकारी बारदाने से बदलकर प्लास्टिक के कट्टे में गेहूं भर दिया। आरोप ये भी है कि अवैध तरीके से बेचने की प्लानिंग थी। मामले की सूचना खाद्य आपूर्ति विभाग पुलिस को दी गई। जिसके बाद पानीपत से संबंधित अधिकारी देवेंद्र सुभाष पुलिस कर्मियों के साथ मौके पर पहुंचे।
अधिकारियों ने एक मकान में लगा ताला ग्राम पंचायत की देखरेख में खुलवाया तो करीब 73 सरकारी मार्का लगी बोरी कमरे मिलीं। इसके अलावा अलग-अलग मार्का के करीब 45 कट्टों में गेहूं मिला। अधिकारियों ने कार्डधारकों के बयान भी दर्ज किए। कार्डधारक अंगूरी, ईशाम, केला, बबली, मीरहसन, अजरद्दीन, कमलेश, शरीफ अली, यामीन, कृष्णा आदि ने बताया कि गांव के नूरहसन के पास करीब 330 कार्डधारक राशन लेते थे। करीब चार माह पहले विभाग ने नूरहसन का डिपो रद्द कर बुढ़नपुर गांव के डिपो होल्डर सुरेश को ही उनके डिपो का चार्ज सौंपा था। सरपंच जयप्रकाश का कहना है कि हरिजन चौपाल से सरकारी गेहूं को पंचायत ने ही रामधारी के बंद मकान में रखवाया था। कार्डधारक डिपो होल्डर पर झूठा आरोप लगा रहे हैं। सबको राशन बराबर मिलता है। इधर, पंच राजकुमार, रमेश, इस्राइल, डॉ. संतोष, गुलाब सिंह, जाकिर अली, लाभ सिंह पंच पति ने बताया कि डिपो होल्डर ने हरिजन चौपाल में रविदास जयंती मनाने को लेकर गेहूं की बोरियों को रामधारी नाम के व्यक्ति के मकान में रखवा दिया था। आरोप है कि एक दिन पहले ही डिपो होल्डर ने गेहूं को सरकारी बोरी से बदलकर अन्य मार्का के कट्टों में भरवा दिया।
डिपो होल्डर सुरेश का कहना है कि उसे राक्सेड़ा गांव का डिपो का अतिरिक्त चार्ज नवंबर में मिला था। कार्डधारकों को अच्छे तरीके से जो राशन आता उसे बांट दिया जाता है। राशन हरिजन चौपाल में बांटा जाता है, लेकिन रविदास जयंती होने के चलते जनवरी माह का आया गेहूं उठाकर गांव में एक निजी मकान में रखवा दिया था। उसके ऊपर जो भी आरोप लगाए गए हैं वह सब निराधार हैं। इधर, फूड सप्लाई विभाग के इंस्पेक्टर देवेंद्र कुमार ने बताया कि सरकारी बारदाना कमरे में रखा मिला, जबकि गेहूं अलग मार्का के प्लास्टिक के कट्टों में भरा पाया गया। कार्डधारकों के बयान दर्ज किए हैं। जांच के बाद आगामी कार्रवाई होगी।
कार्रवाई
समालखा. गेहूंसे भरे प्लास्टिक के कट्टे। कार्डधारकों के बयान दर्ज करते अधिकारी।
hin_Deva hin_Deva hin_Deva hin_Deva hin_Deva hin_Deva